Broj: 711-I-682-P-76/23-03-19

Zagreb, 30. ožujka 2023.

 **MARTA GRLIĆ RADMAN HANŽEK**

 **odvjetnička vježbenica u odvjetničkom**

 **društvu Babić&Brborović**

**Predmet: očitovanje na zahtjev Marte Grlić Radman Hanžek,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. ožujka 2023. pod brojem 711-U-3534-P-76/23-01-4 zaprimilo je zahtjev za očitovanjem koji je podnijela odvjetnička vježbenica u odvjetničkom društvu Babić&Brborović, Marta Grlić Radman Hanžek.

U podnesenom zahtjevu podnositeljica postavlja upit može li direktorica trgovačkog društva iz članka 3. stavka 40. Zakona o sprječavanju sukoba interesa („Narodne novine“, broj 143/21, dalje ZSSI) primati naknadu za članstvo u Skupštini Županijske turističke zajednice.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 3. sjednici održanoj 30. ožujka 2023., podnositeljici daje očitovanje, kako slijedi.

Povjerenstvo ističe kako je sukladno Zakonu o turističkim zajednicama i promicanju hrvatskog turizma („Narodne novine“, broj 52/19 i 42/20) Skupština turističke zajednice predstavlja njezino najviše tijelo upravljanja koju čine svi članovi ili predstavnici članova pojedine turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Slijedom navedenog, sukladno članku 18. stavku 5. ZSSI-a obveznica koja obnaša dužnost direktorice trgovačkog društva smije istovremeno obnašati i funkciju članice Skupštine turističke zajednice pod uvjetom da već nije u upravljačkom tijelu druge dvije udruge ili zaklade.

Povjerenstvo međutim ističe kako sukladno gore navedenoj odredbi ZSSI-a obveznica nije ovlaštena primati novčane naknade ili darove za obavljanje funkcije člana Skupštine turističke zajednice, osim naknade putnih i drugih opravdanih troškova.

Isto tako, obveznica mora voditi računa da svoje članstvo u Skupštini prijavi prilikom podnošenja imovinske kartice kao i da u eventualnim situacijama u kojima bi tijelo vlasti u kojem obnaša dužnost stupalo u poslovne odnose s navedenom turističkom zajednicom, postupi sukladno članku 9. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana